‘હા, કાકા,’ કુમારે જણાવ્યું. ‘ઘણુંખરું આવા ટેલિફોન કરનારા જાણીતા માણસો હોય છે. અને આ કિસ્સામાં તો અમે એ બદમાશે ચોક્ક્સ રીતે ઓળખીએ છીએ. એનું નામ યોગેન્દ્ર છે, એ દક્ષાની સાથે જ કોલેજમાં ભણતો હતો ત્યારથી જ દક્ષાની પાછળ પડ્યો છે. પણ દક્ષાને એનું ગોરિલા મોં કે વરુ સ્વભાવ, કશું પસંદ નહોતું. એટલે એણે યોગેન્દ્રને પાણીચું પરખાવ્યું. સુનીલ સાથે લગ્ન કર્યાં. એ પછી થોડો વખત શાંતિ રહી. પરંતુ પછી યોગેન્દ્રના ફોન આવવા લાગ્યા. શરૂઆતમાં તો મહિને એકાદ વાર ફોન આવતો. પછી વધવા લાગ્યા. ભાષા પણ વધુ ગલીચ બનતી ચાલી. સારું છે કે પિતાજીને કે ભાઈ-બહેનોને આ વાતની ખબર નથી; નહિતર બિચારી દક્ષાની હાલત કેવી કફોડી બની જાય?’